Ilham Aliyev , forseti Aserbaídsjans , Hassam Rouhani , forseti Írans , Nursultan Nazarbayev , forseti Kasakstans , Vladímír Pútín , forseti Rússlands , og Gubanguly Berdimuhamedow , forseti Túrkmenistans , við undirritun samkomulagsins um Kaspíahaf sem fram fór í kasaska bænum Aktau í gær . Vísir / epa Ríkin fimm sem eiga land að Kaspíahafinu undirrituðu í gær sögulegt samkomulag um skilgreiningu hafsins og nýtingu auðlinda sem þar er að finna . Með samkomulaginu er stigið stórt skref í að leysa deilu sem staðið hefur yfir frá falli Sovétríkjanna . Ríkin fimm sem eiga aðild að samkomulaginu eru Rússland , Túrkmenistan , Kasakstan , Aserbaídsjan og Íran . Samkvæmt samkomulaginu verður Kaspíahafið skilgreint bæði sem haf og sem stöðuvatn . Hefði svæðið verið skilgreint sem stöðuvatn hefði það skipst jafnt á milli ríkjanna fimm en sem haf hefði það skipst niður í réttum hlutföllum við strandlengju hvers og eins ríkis . Samkomulagið felur í sér að hafið verður í senn bæði haf og stöðuvatn . Mismunandi reglur munu því koma til með að gilda um þær auðlindir sem þar kunna að finnast . Enn hefur ekki verið ákveðið með nákvæmum hætti hvaða svæði falla í hlut hvers og eins ríkis eða hvernig þeim verður heimilt að fara með þau . Ríkin fimm ákváðu hins vegar að engin önnur ríki fengju að nýta auðlindir eða landsvæði við hafið . Þetta þýðir meðal annars að engin erlend herlið mega hafa þar bækistöð . Hið landlukta Kaspíahaf er tæplega fjórfalt stærra en Ísland og ríkt af auðlindum . Áætlað er að þar sé að finna olíulindir sem séu ríkari en finnast í Nígeríu . Þá á ein dýrasta kavíartegund heimsins rætur að rekja þangað . Ríkin í kringum Kaspíahaf skrifuðu í dag undir samkomulag um skiptingu hafsins milli þeirra . Með því binda þau enda á aldarfjórðungsgamla deilu .